প্রধানমন্ত্রী শেখ হাসিনার সাবেক এই মুখ্য সচিব ও বর্তমানের মুখ্য সমন্বয়কারি আজাদ এ সময় উল্লেখ করেন, ‘১৯৭৪ সালে জাতিসংঘের সাধারণ অধিবেশনে জাতিরজনক বঙ্গবন্ধু শেখ মুজিবুর রহমান যে আহবান বিশ্বনেতাদের প্রতি রেখেছিলেন, ৪১ বছর পর অর্থাৎ ২০১৫ সালে প্রণীত ‘এসডিজি’ হচ্ছে সেই ভাষণের পরিপূরক। বঙ্গবন্ধুর ভাষণে ছিল, ‘আসুন, সকলে ঐক্যবদ্ধ হয়ে এমন একটি বিশ্ব রচনা করি যা নির্মূল করবে দারিদ্র্য, ক্ষুধা, অবসান ঘটাবে যুদ্ধ এবং মানবিক বিপর্যয়; এবং মানবতার কল্যাণে বয়ে আনবে বিশ্ব শান্তি এবং নিরাপত্তা’। আজাদ উল্লেখ করেন, ‘হাই লেভেল পলিটিক্যাল ফোরামে এসডিজি অর্জনে বাংলাদেশের অগ্রগতির তথ্য বিস্তারিতভাবে উপস্থাপনের সময় সোনার বাংলার স্বপ্নদ্রষ্টা বঙ্গবন্ধুর এই বক্তব্যকে উদ্ধৃত করেছি।’ ‘একইভাবে বঙ্গবন্ধু কন্যা শেখ হাসিনার আরেকটি বক্তব্যকেও জাতিসংঘ ফোরামে উদ্ধৃত করেছি। সেটি হচ্ছে, ‘আমি বিশ্বাস করি যে, যেভাবে এমডিজি অর্জন করেছে, ঠিক একইভাবে বাংলাদেশ এসডিজি অর্জনের সক্ষমতাও দেখাবে’ বলেন আজাদ।